CELEX: 62012TN0163
Language: sk
Date: 2012-04-11 00:00:00
Title: Vec T-163/12: Žaloba podaná 11. apríla 2012 — Ternavsky/Rada

2.6.2012   
            
            
               SK
            
            
               Úradný vestník Európskej únie
            
            
               C 157/11
            
         Žaloba podaná 11. apríla 2012 — Ternavsky/Rada
   (Vec T-163/12)
   2012/C 157/19
   Jazyk konania: francúzština
   
      Účastníci konania
   
   
      Žalobca: Anatoly Ternavsky (Moskva, Rusko) (v zastúpení: C. Rapin a E. Van den Haute, advokáti)
   
      Žalovaná: Rada Európskej únie
   
      Návrhy
   
   Žalobca navrhuje, aby Všeobecný súd:
   
               —
            
            
               vyhlásil túto žalobu za prípustnú,
            
         
               —
            
            
               zrušil bod 2 prílohy II vykonávacieho rozhodnutia 2012/171/SZBP z 23. marca 2012, ktorým sa vykonáva rozhodnutie 2010/639/SZBP o reštriktívnych opatreniach voči Bielorusku, a bod 2 prílohy II vykonávacieho nariadenia Rady (EÚ) č. 265/2012 z 23. marca 2012, ktorým sa vykonáva článok 8a ods. 1 nariadenia (ES) č. 765/2006 o reštriktívnych opatreniach voči Bielorusku,
            
         
               —
            
            
               zaviazal radu na náhradu trov konania,
            
         
               —
            
            
               v prípade, že by Všeobecný súd konanie zastavil, zaviazal Radu na náhradu trov konania podľa článku 87 ods. 6 v spojení s článkom 90 písm. a) Rokovacieho poriadku Všeobecného súdu.
            
         
      Dôvody a hlavné tvrdenia
   
   Na podporu svojej žaloby, žalobca uvádza tri žalobné dôvody.
   
               1.
            
            
               Prvý žalobný dôvod sa zakladá na zjavne nesprávnom posúdení skutkových okolností v súvislosti s dôvodmi, ktoré viedli k zaradeniu žalobcu na zoznam osôb, ktorým bola uložená sankcia a na ktoré sa vzťahovali právne akty rady.
            
         
               2.
            
            
               Druhý žalobný dôvod sa zakladá na nedostatočnom odôvodnení napadnutých právnych aktov, pretože uvedené dôvody neumožňujú porozumieť nevyhnutnosti tohto zaradenia.
            
         
               3.
            
            
               Tretí žalobný dôvod sa zakladá na porušení rozhodnutia 2010/639/SZBP a nariadenia (ES) č. 765/2006, v znení zmien a doplnení, ako aj zásady zákazu diskriminácie jednak z dôvodu, že pôsobnosť týchto aktov bola rozšírená na podnikateľa bez preukázania toho, že by svojím konaním podporoval režim prezidenta Lukašenka, ktoré mu možno pripísať, a jednak z dôvodu, že ostatní podnikatelia, ktorých Rada tiež považuje za blízkych bieloruskej moci, neboli na rozdiel od žalobcu zaradení do európskych zoznamov ukladajúcich sankcie.